James Bay (spevák)

James Michael Bay (* 4. september 1990, Hitchin, Hertfordshire, Spojené kráľovstvo) je britský spevák-skladateľ a gitarista. V roku 2014 vydal singel „Hold Back the River“, ktorý sa stal platinovým a predchádzal vydaniu debutového štúdiového albumu Chaos and the Calm, ktorý obsadil prvú priečku v Spojenom kráľovstve. Je držiteľom dvoch cien Brit Awards zo štyroch nominácií a v roku 2016 získal tri nominácie na Grammy Awards v kategóriách najlepší nováčik, najlepší rockový album a najlepšia rocková pieseň.

 Raný život 
James Bay sa narodil Jill, bývalej módnej ilustrátorke magazínu Marie Claire, a Nickovi Bayovi, obchodníkovi s vínom. Má staršieho brata Alexa. Vyrastal v Hitchin, Hertfordshire, kde navštevoval čisto chlapčenskú strednú školu. V jedenástich rokoch ho skladba „Layla“ od Erica Claptona inšpirovala k tomu, aby sa začal učiť hrať na gitaru. Používal na to starú hrdzavú gitaru s piatimi strunami, ktorú objavil doma v komore. 

V osemnástich rokoch sa presťahoval do Brightonu za štúdiom na Britskom a írskom inštitúte modernej hudby a hrával v miestnych kluboch. Baya si všimol hľadač talentov z vydavateľstva Republic Records na YouTube, kde fanúšik uverejnil videozáznam z jeho vystúpenia v londýnskom klube, a hoci malo video iba 23 zhliadnutí, do týždňa s Bayom podpísal nahrávaciu zmluvu.

 Kariéra 
 2013 – 2017: Začiatky kariéry a Chaos and the Calm 
Bay vydal svoje debutové EP The Dark of the Morning 18. júla 2013. Jeho druhé EP Let It Go vyšlo 12. mája 2014 a umiestnilo sa v rebríčku top 10 albumov na iTunes. Rovnomenný pilotný singel obsadil 10. priečku britského rebríčka a stal sa trojnásobne platinovým. Neskôr vystúpil na módnej prehliadke Burberry a absolvoval turné s Hozierom.

Bay nahral celý svoj debutový štúdiový album Chaos and the Calm v nahrávacom štúdiu Blackbird Studios v Nashville s producentom Jacquirom Kingom. Album debutoval na prvom mieste britského rebríčka a získal trojnásobnú platinovú platňu. Singel „Hold Back the River“ sa vyšplhal na 2. priečku britského rebríčka a rovnako sa stal trojnásobne platinovým."Official Singles Chart Top 100 (29 March 2015 – 4 April 2015). Official Charts. Retrieved 21 July 2015

náhľad|Bay počas vystúpenia v 2016

V januári 2015 Bayovi vyšlo štvrté EP Other Sides a v júni toho roku vystúpil na festivale Glastonbury. Na Brit Awards mu udelili Cenu kritikov a v nasledujúcom roku získal Brit Award pre najlepšieho britského mužského sólového umelca.

 2018 – súčasnosť: Electric Light 
Druhý štúdiový album Electric Light vyšiel 18. mája 2018, pilotným singlom sa stala skladba „Wild Love“. Album dosiahol 2. miesto britského rebríčka a vyznačuje sa výrazným vplyvom popu, R&B a „hovorenými scénkami v štýle hip hopu“, ktoré počuť medzi jednotlivými skladbami. V máji nahral s Aliciou Keys duetovú verziu svojho tretieho singlu „Us“ a vo februári 2019 vydal duet „Peer Pressure“ s Juliou Michaels. 10. mája 2019 mu spolu so singlom „Bad“ vyšlo tretie EP s názvom Oh My Messy Mind.

Na jar roku 2020 Bay začal pracovať na svojom treťom štúdiovom albume v Nashville v štúdiu RCA Studio A. Pri nahrávaní spolupracoval s Brandonom Flowersom, lídrom skupiny The Killers. V júli 2020 vydal singel „Chew On My Heart“.

8. júla 2022 vydal svoj tretí štúdiový album Leap obsahujúci 12 skladieb.

 Osobný život 
Bay je fanúšikom futbalového klubu Newcastle United FC.

Jeho dlhoročnou partnerkou je hudobná promotérka Lucy Smith. V októbri 2021 sa im narodila dcéra Ada Violet.

 Diskografia 
 Štúdiové albumy 
 Názov  Podrobnosti Chaos and the Calm Vydané: 15. decembra 2014
 Vydavateľstvo: Republic Records
 Formát: CD, digitálny download, streaming Electric Light Vydané: 18. mája 2018
 Vydavateľstvo: Republic Records
 Formát: CD, digitálny download, streaming 

 EP 
 Názov  Podrobnosti The Dark of the Morning Vydané: 1. januára 2013
 Vydavateľstvo: Republic Records
 Formát: CD, digitálny download, streamingOther Sides Vydané: 13. januára 2015
 Vydavateľstvo: Republic Records
 Formát: CD, digitálny download, streamingOh My Messy Mind Vydané: 10. mája 2019
 Vydavateľstvo: Republic Records
 Formát: CD, digitálny download, streaming

 Referencie 

 Externé odkazy 
 Oficiálna webstránka


 Zdroj 

Kategória:Anglickí popoví speváci
Kategória:Britskí rockoví speváci
Kategória:Britskí speváci-skladatelia
Kategória:Držitelia ceny Brit Award
Kategória:Držitelia ceny Grammy